Фабіян Абрантовіч — Вікіпэдыя

# Фабіян Абрантовіч

### Зьвесткі зь Вікіпэдыі — вольнай энцыкляпэдыі.

Фабіян Абрантовіч (14 верасьня 1884, засьценак Вераскоўшчына Наваградзкага павету — 2 студзеня 1946, Масква, турма «Бутырка») — беларускі рэлігійны і грамадзкі дзеяч, каталіцкі сьвятар усходняга абраду, публіцыст, філёзаф.

## [рэдагаваць] Біяграфія

Духоўную адукацыю атрымаў у Пецярбургу ў сэмінарыі і ў Мітрапалітальнай духоўнай каталіцкай акадэміі. 9 верасьня 1909 году пасьвечаны ў сьвятары. Працягваў вучобу ў каталіцкім унівэрсытэце ў Лювэне (Бэльгія, 1912-1914), дзе абараніў доктарскую дысэртацыю ў філязофіі. Адзін з заснавальнікаў у траўні 1917 году беларускага хрысьціянскага руху і саюзу «Хрысьціянская дэмакратычная злучнасьць». Быў адным з ініцыятараў і арганізатараў правядзеньня ў траўні 1917 у Менску зьезду беларускага каталіцкага духавенства. 6 верасьня 1918 году Фабіян Абрантовіч разам зь біскупам Лазінскім адправіў першую беларускую імшу ў Менску. З верасня 1919 году - сябра Рады Часовага Беларускага нацыянальнага камітэта ў Менску. Уваходзіў у склад дэлегацыі беларускіх дзеячаў, якую 19 верасьня 1919 году прыняў у Менску Юзэф Пілсудскі. Плянавалася, што ў Міністэрстве замежных справаў Беларускай Народнай Рэспублікі атрымае пасаду кіраўніка Місіі ў Рыме. Сябраваў зь Янкам Купалам, у студзені-лютым 1920 году дзяжурыў каля ложка хворага паэта ў менскім шпіталі. Актыўна выступаў за ўвядзеньне беларускай мовы ў набажэнства ў каталіцкім касьцёле і духоўных навучальных установах, пра што неаднаразова пісаў на старонках пэрыядычных беларускіх рэлігійных выданьняў «Krynica» (1917-1920, Петраград — Менск — Вільня) і «Chryscijanskaja Dumka» (1928-1929, Вільня). Як публіцыст вядомы пад псэўданімам Фабіч (Fabič). З 1918 рэктар Менскай духоўнай каталіцкай сэмінарыі. Выкладаў у сэмінарыі і пасьля эвакуацыі яе спачатку ў Наваградак, а потым у Пінск. З 1926 у Ордэне айцоў марыянаў у Друі. У 1929-1938 вёў місіянэрскую дзейнасьць у Харбіне (Кітай) сярод расейскай эміграцыі. У 1939 вярнуўся ў Заходнюю Беларусь, дзе ў канцы верасьня быў арыштаваны савецкімі ўладамі і зьняволены ў турму ў Львове. Закатаваны ў Бутырскай турме ў Маскве. Месца пахаваньня невядомае.

Гэты тэкст напісаны пры дапамозе матэрыялаў старонкі Мартыралёг Беларусі.

Атрымана з «http://be-x-old.wikipedia.org../../../%D1%84/%D0%B0/%D0%B1/%D0%A4%D0%B0%D0%B1%D1%96%D1%8F%D0%BD_%D0%90%D0%B1%D1%80%D0%B0%D0%BD%D1%82%D0%BE%D0%B2%D1%96%D1%87_8e3c.html»

Катэгорыя: Беларускія рэлігійныя дзеячы

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- English